สรุปภาวะตลาดต่างประเทศ
สรุปภาวะตลาดต่างประเทศ ประจำวันที่ 23 ก.ค. 2561
24 ก.ค. 2561

ดัชนีดาวโจนส์ตลาดหุ้นนิวยอร์กปิดขยับลงเมื่อคืนนี้ (23 ก.ค.) เนื่องจากนักลงทุนยังคงวิตกกังวลเกี่ยวกับผลกระทบของสงครามการค้าระหว่างสหรัฐและบรรดาประเทศคู่ค้าทั่วโลก อย่างไรก็ตาม ดัชนี S&amp;P500 และดัชนี Nasdaq ปิดตลาดในแดนบวก โดยได้แรงหนุนจากการดีดตัวขึ้นของหุ้นกลุ่มธนาคารและกลุ่มเทคโนโลยี รวมทั้งการที่นักลงทุนมีมุมมองบวกต่อผลประกอบการของบริษัทจดทะเบียน
ดัชนีเฉลี่ยอุตสาหกรรมดาวโจนส์ปิดที่ 25,044.29 จุด ลดลง 13.83 จุด หรือ -0.06% ขณะที่ดัชนี Nasdaq ปิดที่ 7,841.87 จุด เพิ่มขึ้น 21.67 จุด หรือ +0.28% และดัชนี S&amp;P500 ปิดที่ 2,806.98 จุด เพิ่มขึ้น 5.15 จุด หรือ +0.18%
 
ตลาดหุ้นยุโรปปิดลบเมื่อคืนนี้ (23 ก.ค.) โดยหุ้นกลุ่มรถยนต์ร่วงลงอย่างหนัก โดยเฉพาะอย่างยิ่งหุ้นเฟียต ไคร์สเลอร์ และเฟอร์รารี หลังจากผู้บริหารของบริษัทประกาศลาออก นอกจากนี้ ตลาดยังได้รับแรงกดดันจากความวิตกกังวลเกี่ยวกับผลกระทบของสงครามการค้า
ดัชนี Stoxx Europe 600 ลดลง 0.2% ปิดที่ 384.88 จุด
ดัชนี CAC-40 ตลาดหุ้นฝรั่งเศสปิดที่ 5,378.25 จุด ลดลง 20.07 จุด หรือ -0.37%  ดัชนี DAX ตลาดหุ้นเยอรมันปิดที่ 12,548.57 จุด ลดลง 12.85 จุด หรือ -0.10% และดัชนี FTSE 100 ตลาดหุ้นลอนดอนปิดที่ 7,655.79 จุด ลดลง 23.00 จุด หรือ -0.30%
 
ตลาดหุ้นลอนดอนปิดปรับตัวลงติดต่อกันเป็นวันที่ 2 เมื่อคืนนี้ (23 ก.ค.) เนื่องจากนักลงทุนยังคงวิตกกังวลเกี่ยวกับสงครามการค้า โดยเฉพาะอย่างยิ่งแถลงการณ์จากที่ประชุมรัฐมนตรีคลังและผู้ว่าการธนาคารกลางกลุ่ม G20 ที่เตือนเกี่ยวกับผลกระทบรุนแรงที่เกิดขึ้นจากสงครามการค้า
ดัชนี FTSE 100 ตลาดหุ้นลอนดอนปิดวันทำการล่าสุดที่ 7,655.79 จุด ลดลง 23.00 จุด หรือ -0.30%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (23 ก.ค.) เนื่องจากความวิตกกังวลที่ว่า ข้อพิพาทด้านการค้าที่เกิดขึ้นทั่วโลกอาจส่งผลกระทบอุปสงค์น้ำมันและการเติบโตทางเศรษฐกิจ
สัญญาน้ำมันดิบ WTI ส่งมอบเดือนก.ย. ลดลง 37 เซนต์ หรือ 0.5% ปิดที่ 67.89 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.ย. ลดลง 1 เซนต์ ปิดที่ 73.06 ดอลลาร์/บาร์เรล
 
สัญญาทองคำตลาดนิวยอร์กปิดปรับตัวลงเมื่อคืนนี้ (23 ก.ค.) เนื่องจากการแข็งค่าของสกุลเงินดอลลาร์ได้ลดความน่าดึงดูดของสัญญาทองคำ นอกจากนี้ ตลาดทองคำยังได้รับปัจจัยกดดันจากแรงขายทำกำไร
สัญญาทองคำตลาด COMEX (Commodity Exchange) ส่งมอบเดือนส.ค. ลดลง 5.5 ดอลลาร์ หรือ 0.45% ปิดที่ 1,225.6 ดอลลาร์/ออนซ์
สัญญาโลหะเงินส่งมอบเดือนก.ย. ลดลง 12.4 เซนต์ หรือ 0.8% ปิดที่ 15.425 ดอลลาร์/ออนซ์
สัญญาพลาตินัมส่งมอบเดือนต.ค. ลดลง 1.5 ดอลลาร์ หรือ 0.18% ปิดที่ 831 ดอลลาร์/ออนซ์
สัญญาพัลลาเดียมส่งมอบเดือนก.ย. พุ่งขึ้น 13.70 ดอลลาร์ หรือ 1.5% ปิดที่ 902.60 ดอลลาร์/ออนซ์
 
ดอลลาร์สหรัฐแข็งค่าขึ้นเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (23 ก.ค.) เนื่องจากนักลงทุนเข้าช้อนซื้อเก็งกำไรหลังจากดอลลาร์ร่วงลงอย่างหนักเมื่อวันศุกร์ อันเนื่องมาจากการที่ประธานาธิบดีโดนัลด์ ทรัมป์ ได้แสดงความเห็นคัดค้านนโยบายปรับขึ้นอัตราดอกเบี้ยของธนาคารกลางสหรัฐ (เฟด)
ดอลลาร์แข็งค่าเมื่อเทียบกับฟรังก์สวิส ที่ระดับ 0.9931 ฟรังก์ จากระดับ 0.9926 ฟรังก์ แต่อ่อนค่าลงเมื่อเทียบกับเงินเยน ที่ระดับ 111.49 เยน จากระดับ 111.55 เยน
ยูโรอ่อนค่าลงเมื่อเทียบกับดอลลาร์ ที่ระดับ 1.1691 ดอลลาร์ จากระดับ 1.1725 ดอลลาร์ ขณะที่เงินปอนด์อ่อนค่าลงสู่ระดับ 1.3101 ดอลลาร์ จากระดับ 1.3135 ดอลลาร์ และดอลลาร์ออสเตรเลียอ่อนค่าลงแตะที่ระดับ 0.7378 ดอลลาร์สหรัฐ จากระดับ 0.7425 ดอลลาร์สหรัฐ